Povzetek mnenja Evropskega nadzornika za varstvo podatkov o akcijskem načrtu Evropske komisije za celovito politiko Unije o preprečevanju pranja denarja in boju proti financiranju terorizma

(Celotno besedilo mnenja je na voljo v angleščini, francoščini in nemščini na spletišču Evropskega nadzornika za varstvo podatkov (v nadaljnjem besedilu: ENVP) www.edps.europa.eu.)

(2020/C 322/05)

Povzetek

Komisija je 7. maja 2020 objavila Sporočilo o akcijskem načrtu za celovito politiko Unije o preprečevanju pranja denarja in boju proti financiranju terorizma (C(2020) 2800 final), ki opredeljuje kažipot za doseganje ciljev načrta na tem področju. V tem mnenju so proučene posledice pobud iz akcijskega načrta Komisije za varstvo podatkov.

Čeprav ENVP priznava pomembnost boja proti preprečevanju pranja denarja in financiranju terorizma kot cilja splošnega pomena, poziva k temu, da zakonodaja vzpostavi ravnovesje med poseganjem v temeljne pravice do zasebnosti in varstva osebnih podatkov ter ukrepi, potrebnimi za uspešno doseganje ciljev splošnega pomena v zvezi s preprečevanjem pranja denarja in bojem proti financiranju terorizma (načelo sorazmernosti).

ENVP priporoča, naj Komisija spremlja uspešno izvajanje obstoječega okvira za preprečevanje pranja denarja in boj proti financiranju terorizma ter hkrati poskrbi, da se upoštevata splošna uredba o varstvu podatkov in okvir za varstvo podatkov. To je zlasti pomembno za delo v zvezi z medsebojnim povezovanjem centralnih mehanizmov bančnih računov in registrov dejanskega lastništva, ki bi moralo izhajati pretežno iz načel najmanjšega obsega podatkov, točnosti ter vgrajene in privzete zasebnosti.

ENVP pozdravlja predvideno uskladitev okvira za preprečevanje pranja denarja in boj proti financiranju terorizma, saj bo to zagotovilo doslednejšo uporabo glavnih pravil v državah članicah in enotno razlago Sodišča Evropske unije. Komisijo poziva, naj pri odločanju o novih ukrepih strožjih pravil uporabi pristop na podlagi tveganj, saj je ta pristop tudi v skladu z načeli varstva podatkov.

ENVP Komisiji priporoča, naj v svojem predlogu v zvezi z vzpostavitvijo nadzornika na ravni EU na področju preprečevanja pranja denarja in boja proti financiranju terorizma zanj predvidi posebno pravno podlago za obdelavo osebnih podatkov ter potrebne zaščitne ukrepe za varstvo podatkov v skladu s splošno uredbo o varstvu podatkov in Uredbo 2018/1725, zlasti glede izmenjave informacij in mednarodnih prenosov podatkov.

ENVP pozdravlja pobudo Komisije za spodbuditev razvoja FIU.net in iskanje ustrezne rešitve za njegovo upravljanje, ki je v skladu s splošno uredbo o varstvu podatkov in okvirom za varstvo podatkov. Poleg tega priporoča, naj predlog, ki vzpostavlja podporni in usklajevalni mehanizem za finančnoobveščevalne enote, pojasni pogoje za dostop finančnoobveščevalnih enot do informacij o finančnih transakcijah in kako lahko te enote informacije izmenjujejo z drugimi.

ENVP podpira oblikovanje javno-zasebnih partnerstev na področju raziskav in analize topologij in trendov v zvezi s preprečevanjem pranja denarja in bojem proti financiranju terorizma ob upoštevanju omejitev iz splošne uredbe o varstvu podatkov. Kljub vsemu, tudi če ENVP ne želi podati nobene sodbe o bistvu namenov politike, na katerih temelji pobuda, meni, da bi javno-zasebna partnerstva za posredovanje operativnih informacij o osumljencih s strani organov za preprečevanje, odkrivanje, preiskovanje ali pregon kaznivih dejanj pooblaščenim subjektom povzročila visoko tveganje za pravice do zasebnosti in varstva podatkov. Poleg tega bi dejanja obdelave, ki se nanašajo na informacije o mogočih kaznivih dejanjih, ki izhajajo iz finančnih transakcij, morala ostati znotraj meja pristojnih organov in se ne bi smela deliti z zasebnimi subjekti.

ENVP pozdravlja prizadevanja Komisije, da bi imela močnejšo vlogo v Projektni skupini za finančno ukrepanje in nastopala enotno. Komisijo spodbuja, naj si prizadeva, da pri pripravi mednarodnih standardov na tem področju načela varstva podatkov postanejo sestavni del procesov v zvezi s preprečevanjem pranja denarja in bojem proti financiranju terorizma.

Nazadnje, ENVP pričakuje, da se bo v skladu s členom 42 Uredbe 2018/1725 z njim opravilo posvetovanje po sprejetju predlogov zakonodajnih aktov, ki vplivajo na varstvo pravic in svoboščin posameznikov pri obdelavi osebnih podatkov. To lahko med drugim zajema vse prihodnje predloge za Uredbo o ukrepih za preprečevanje pranja denarja in boj proti financiranju terorizma, ki vzpostavlja podporni in usklajevalni mehanizem za finančnoobveščevalne enote ter vzpostavlja nadzornika na ravni EU.

1. UVOD IN OZADJE

1. Komisija je 7. maja 2020 sprejela Sporočilo o akcijskem načrtu za celovito politiko Unije o preprečevanju pranja denarja in boju proti financiranju terorizma (C(2020) 2800 final) (v nadaljnjem besedilu: akcijski načrt). Akcijski načrt je pobuda, predvidena v cilju politike št. 21 delovnega programa Komisije za leto 2020 „Dokončanje bančne unije“.

2. Akcijski načrt zajema šest stebrov, ti so: (1) zagotavljanje učinkovitega izvajanja obstoječega okvira EU za preprečevanje pranja denarja in boj proti financiranju terorizma, (2) oblikovanje enotnih pravil EU o preprečevanju pranja denarja in boju proti financiranju terorizma, (3) vzpostavitev nadzora na področju preprečevanja pranja denarja in boja proti financiranju terorizma na ravni EU, (4) vzpostavitev podpornega in usklajevalnega mehanizma za finančnoobveščevalne enote, (5) izvrševanje določb kazenskega prava in izmenjava informacij na ravni Unije ter (6) okrepitev mednarodne razsežnosti okvira EU za preprečevanje pranja denarja in boj proti financiranju terorizma. Da bi pridobila mnenja državljanov in zainteresiranih strani o teh ukrepih, je Komisija sočasno s sprejetjem akcijskega načrta 7. maja začela javno posvetovanje ( 1 ) , ki je trajalo do 29. julija 2020.

3. Akcijski načrt konkretneje razčlenjuje stebre v številne posebne ukrepe, vključno z različnimi zakonodajnimi predlogi glede enotnih pravil EU o preprečevanju pranja denarja in boju proti financiranju terorizma, ki vzpostavljajo nadzornika na ravni EU na področju preprečevanja pranja denarja in boja proti financiranju terorizma ter podporni in usklajevalni mehanizem za finančnoobveščevalne enote. To mnenje sledi zgradbi šestih stebrov in podaja mnenja ENVP o izbranih ukrepih iz akcijskega načrta ter zlasti njihovemu potencialnemu poseganju v pravici posameznikov do zasebnosti in do varstva podatkov, kakor ju zagotavljata člena 7 in 8 Listine Evropske unije o temeljnih pravicah. To mnenje ne posega v obveznost Komisije, da se v skladu s členom 42 Uredbe 2018/1725 z ENVP posvetuje o vseh zakonodajnih predlogih, ki se lahko predlagajo v okviru akcijskega načrta in ki vplivajo na varstvo pravice posameznikov do varstva osebnih podatkov.

4. SKLEPNE UGOTOVITVE

Glede na navedeno ENVP podaja naslednja priporočila:

— Komisijo poziva, naj pri zakonodajnem delu vzpostavi ravnovesje med ukrepi, potrebnimi za uspešno doseganje ciljev splošnega pomena v zvezi s preprečevanjem pranja denarja in bojem proti financiranju terorizma, ter njihovim poseganjem v temeljne pravice do zasebnosti in varstva osebnih podatkov;

— Komisiji priporoča, naj spremlja izvajanje obstoječega okvira za preprečevanje pranja denarja in boj proti financiranju terorizma ter hkrati poskrbi, da se upoštevata splošna uredba o varstvu podatkov in okvir za varstvo podatkov;

— glede dela v zvezi z medsebojnim povezovanjem centralnih mehanizmov bančnih računov in registrov dejanskega lastništva priporoča, naj je to skladno zlasti z načeli najmanjšega obsega podatkov, točnosti ter vgrajenega in privzetega varstva podatkov;

— Komisiji predlaga, naj pri novih ukrepih strožjih pravil za preprečevanje pranja denarja in boj proti financiranju terorizma ohrani pristop na podlagi tveganj, tj. z uporabo manj intruzivnih postopkov v manj tveganih primerih, saj je to tudi v skladu z načeli varstva podatkov;

— glede skrbnega preverjanja strank priporoča, naj se v predlagani zakonodaji ohranijo zaščitni ukrepi, da se strankam zagotovi pravica, da so obveščene, kadar se zbirajo podatki o njih in o namenih, za katere so podatki potrebni in za katere bodo obdelani, ter da se zagotovijo skladnost z načeli najmanjšega obsega podatkov, omejitve namena in vgrajenega varstva podatkov ter skladnost z omejitvami avtomatiziranega sprejemanja posameznih odločitev;

— Komisiji priporoča, naj v svojem prihodnjem predlogu za vzpostavitev nadzornika na ravni EU na področju preprečevanja pranja denarja in boja proti financiranju terorizma določi pravno podlago za obdelavo osebnih podatkov ter potrebne zaščitne ukrepe za varstvo podatkov v skladu s splošno uredbo o varstvu podatkov in Uredbo 2018/1725, zlasti glede izmenjave informacij in mednarodnih prenosov podatkov;

— Komisiji priporoča, naj v predlogu za podporni in usklajevalni mehanizem za finančnoobveščevalne enote pojasni pogoje za dostop finančnoobveščevalnih enot do informacij o finančnih transakcijah in kako lahko te enote informacije izmenjujejo z drugimi;

— podpira oblikovanje javno-zasebnih partnerstev na področju raziskav in analize topologij in trendov v zvezi s preprečevanjem pranja denarja in bojem proti financiranju terorizma ob upoštevanju omejitev iz splošne uredbe o varstvu podatkov;

— Komisijo spodbuja, naj pri pripravi mednarodnih standardov v Projektni skupini za finančno ukrepanje vključi načela varstva podatkov.

Bruselj, 23. julij 2020 Wojciech Rafał WIEWIÓROWSKI

(1) https://ec.europa.eu/info/law/better-regulation/have-your-say/initiatives/12176-Action-Plan-on-anti-money-laundering/public-consultation